ເກົາຫຼີໃຕ້ ສົ່ງດາວທຽມ ຂື້ນສູ່ວົງໂຄຈອນ ຢ່າງສຳເລັດຜົນ (ສະໄລດ໌)
ຈະ​ຫຼວດສົ່ງ​ດາວ​ທຽມ ​ຂອງເກົາຫລີໃຕ້ ​ໄດ້​ພຸ່ງ​ຂຶ້ນຈາກຖານສົ່ງ ໃນ​ວັນ​ພຸດມື້ນີ້ ທ່າມກາງ​ໝອກ​​ເຝື້ອ​ສີຂາວ​ ແລ້ວ​ກໍ​ຫາຍ​ເຂົ້າ​ສູ່ທ້ອງຟ້າ.
ເກົາຫລີໃຕ້ກ່າວວ່າ ຕົນໄດ້ສົ່ງດາວທຽມຂື້ນສູ່ອະວະກາດ ດ້ວຍຄວາມສຳເລັດ ຊຶ່ງເປັນການສະແດງໃຫ້ເຫັນເຖິງຄວາມ ສາມາດອັນສຳຄັນ ທີ່ໄດ້ມີຂື້ນໃນບໍ່ເທົ່າໃດອາທິດ ຫລັງຈາກ ປະເທດເພື່ອນບ້ານເກົາຫລີເໜືອ ໄດ້ສະແດງຄວາມສາມາດ ຂອງຕົນໃຫ້ເຫັນ ກ່ຽວກັບເລື່ອງນີ້ ຈະຫຼວດສົ່ງດາວທຽມຂອງເກົາຫລີ ໄດ້ພຸ່ງຂຶ້ນສູ່ທ້ອງຟ້າ ໃນວັນພຸດມື້ນີ້ ທ່າມກາງການປົກຄຸມຂອງໝອກເຝື້ອສີຂາວ ແລ້ວກໍຫາຍເຂົ້າສູ່ທ້ອງຟ້າ ຢູ່ເໜືອສູນກາງອະວະກາດ Naro ທີ່ຕັ້ງຢູ່ແຄມຝັ່ງທະເລ ດ້ານໃຕ້ຂອງປະເທດ ລັດຖະມົນຕີວິທະຍາສາດ ທ່ານ Lee Ju-ho ກ່າວຕໍ່ບັນດານັກຂ່າວວ່າ ຈະຫລວດໄດ້ນໍາເອົາດາວທຽມຂຶ້ນສູ່ວົງໂຄຈອນດ້ວຍຄວາມສຳເລັດ ແລະປະກາດວ່າ ການປະຕິບັດງານໃນຄັ້ງນີ້ “ເປັນຜົນສໍາເລັດຂອງປະຊາຊົນເຮົາທຸກຄົນ ” ເກົາຫລີໃຕ້ ໄດ້ພະຍາຍາມເຖິງສາມຄັ້ງ ຈຶ່ງປະສົບຄວາມສໍາເລັດໃນການສົ່ງດາວທຽມ ໃນປີ 2009 ຈະຫລວດໄດ້ຂຶ້ນໄປເຖິງວົງໂຄຈອນ ແຕ່ບໍ່ສາມາດປ່ອຍດາວທຽມໄດ້ ນຶ່ງປີຕໍ່ມາ ຈະຫລວດໄດ້ລະເບີດຂຶ້ນ ສອງນາທີຫລັງຈາກຍິງຂື້ນໄປ ການພະຍາຍາມຫລາຍໆຄັ້ງເມື່ອມໍ່ໆ ມານີ້ ໄດ້ຖືກຍົກເລີກ ໃນນາທີສຸດທ້າຍ ການສົ່ງດາວທຽມ ໃນວັນພຸດມື້ນີ້ ມີຂື້ນພຽງນຶ່ງເດືອນ ຫລັງຈາກເກົາຫລີເໜືອ ໄດ້ປະສົບຄວາມສໍາເລັດໃນການສົ່ງອັນທີ່ຮ້ອງວ່າ ດາວທຽມພະຍາກອນອາກາດ ຂຶ້ນສູ່ວົງໂຄຈອນ ການເຄື່ອນໄຫວຂອງເກົາຫຼີເໜືອ ໄດ້ຖືກປະນາມຢ່າງກວ້າງຂວາງຈາກປະຊາຄົມນາໆຊາດ ວ່າເປັນການ ລະເມີດຕໍ່ການລົງໂທດຂອງສະຫະປະຊາຊາດ